РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/136-15

5. април 2015. године

Б е о г р а д

ЗАПИСНИК

21. СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 3. АПРИЛА 2015. ГОДИНЕ

Седница је почела у 10,30 часова.

Седници је председавала проф. др Славица Ђукић Дејановић, председник Одбора.

Седници су присуствовали чланови Одбора: др Бранислав Блажић, др Нинослав Гирић, проф. др Милан Кнежевић, др Предраг Мијатовић, проф. др Милета Поскурица, др Александар Радојевић, мр др Љубица Мрдаковић Тодоровић, др Радослав Јовић, др сц. мед. др Дарко Лакетић, Елвира Ковач, др Милан Латковић, проф. др Душан Милисављевић, Милена Ћорилић и др Љиљана Косорић.

Седници нису присуствовали чланови Одбора: др Весна Ракоњац и Срђан Кружевић, као ни њихови заменици.

Поред чланова Одбора седници су присуствовали народни посланици: др Дејан Нектаријевић и проф. др Бранко Ђуровић.

Седници су присуствовали и проф. др Берислав Векић, државни секретар у Министарству здравља Никола Пандрц, шеф кабинета министра здравља; мр фарм. Весна Вуковић Којовић, директор Сектора за лекове и фармакоекономију Републичког фонда за здравствено осигурање; прим. др сци. мед. Драган Илић, директор Института за јавно здравље Србије ''Др Милан Јовановић Батут''; спец. др мед. Весна Јовановић, директор Лекарске коморе Србије; др Вера Стојиљковић директор Институа за вирусологију, вакцине и серуме ''Торлак''; проф. др Мијомир Пелемиш, председник Републичке стручне комисије за заштиту становништва од заразних болести; проф. др Зоран Радовановић, председник Лиге за имунизацију; проф. др Радован Богдановић, председник Удружења педијатара Србије; спец. др мед. Саша Јаћовић, директор Агенције за лекова и медицинска средства Србије; прим др Љиљана Станковић, неонатолог у ГАК Народни фронт, Драгана Соћанин, председник Удружења ''Родитељ'', Дамјан Дамјановић, председник Савеза пацијената Србије и Марина Мијатовић, правни саветник у Савезу.

На предлог председнице Одбора, једногласно, усвојен је следећи:

Д н е в н и р е д

1. Информисање о законодавним и другим активностима у области заштите становништва од заразних болести;
2. Разно.

Пре преласка на разматрање утврђеног дневног реда, усвојен је, без примедаба, Записник 20. седнице Oдбора, која је одржана 10. марта 2015. године.

Прва тачка дневног реда – **Информисање о законодавним и другим активностима у области заштите становништва од заразних болести**

 Председник Одбора, проф. др Славица Ђукић Дејановић, навела је да Одбор наставља да једном месечно разматра тему имунизације заједно са стручњацима, ради праћења ситуације у овој области и едукације јавности о значају вакцинације у спречавању обољевања од заразних болести. Подсетила је и на закључак Одбора- да вакцинација захтева свеобухватан приступ државе и друштва, укључујући и законско уређење ове материје у смислу усклађивања члана 25. Закона о заштити становништва од заразних болести и члана 15. Закона о правима пацијената.

 Наиме, Одбор је констатовао да су се појавили проблеми у примени наведених одредаба закона, због којих иницира њихову измену односно усаглашавање ради јаснијег и прецизнијег правног уређивања ове материје, а у циљу постизања високе стопе имунизације и заштите становништва од заразних болести. С тим у вези, Одбор је сугерисао Министарству здравља, да из разлога усаглашавања са чланом 15. Закона о правима пацијената, члан 25. Закона о заштити становништва од заразних болести, треба допунити новим ставом, који прописује да за спровођење обавезне вакцинације није потребан писмени пристанак пацијента односно законског заступника детета; да имунизацију треба да врши доктор медицине, који по извршеном прегледу сваког лица које треба имунизовати, може да утврди привремену, односно да предложи Стручном тиму трајну контраиндикацију за вакцинацију; да у делу Основне одредбе Закона, треба дефинисати појам ''имунизације'', која је превентивна, а не дијагностичка и терапијска медицинска мера за коју је неопходан писмени пристанак пацијента како је то наведено у члану 16. Закона о правима пацијената. Став Одбора је да Влада сагласно чл. 123. и 124. Устава Републике Србије, предложи Народној скупштини одговарајуће измене односно допуне Закона о заштити становништва од заразних болести.

У дискусији која је уследила, сви учесници су констатовали да је имунизација представља једно од највећих научних достигнућа у спречавању обољевања од заразних болести.

Проф. др Берислав Векић, државни секретар у Министарства здравља, расправу Одбора о овој теми, оценио је као озбиљан приступ решавању проблема са којима се наш здравствени систем суочава. Навео је да успешно спроведена вакцинција обухвата око 97 % популације, те је упозорио на изузетно мали одзив за вакцинисање деце у нашој земљи у претходне две године. Наиме, обухват вакцином ММР је 85,8%, са ревакцинацијом је 89,2%, а обухват вакцином против хепатитиса Б је 78,8%. Указао је на потребу усаглашавања прописа у овој области због њиховог погрешног тумачења, којима се манипулише у здравственој и општој јавности. Похвалио је јединствен став народних посланика о овом питању и додао да то указује на заједнички интерес у унапређењу стања у здравству, као и на то да је здравство изнад политике. Поводом ове теме, нагласио је да не смемо дозволити да будемо таоци незнања и одређених предрасуда, те да струка треба да буде водиља у решавању свих здравствених проблема.

Др Радослав Јовић, истакао је да подржава активности на усклађивању законских одредби које регулишу ову област, будући да је то у интересу нашег друштва. Мишљења је да јавност није добро обавештена о методама превенције, да у обиљу информација не уме да распозна животно важне информације, као и да постоји неповерење грађана у систем здравствене заштите, због чега држава мора да реагује. Нагласио је да се у циљу афримације имунизације, поред овог одбора морају ангажовати и друге научне институције, пре свега Српска академија науке и уметности-Одељење медицинских наука, као и факултети медицинских наука, с обзиром на то да ово питање представља одбрану научних принципа у медицинској пракси. Такође, сматра да Лекарска комора Србије има обавезу да поштује научне принципе у свом раду, те да сходно томе треба да се огради од неодговорних изјава и антивакциналних активности неких доктора. Учешће министра просвете на једној од претходних седница овог одбора сматра корисним, будући да је образовање важано у едукацији и развоју свести о значају имунизације у спречавању ширења заразних болести те да тема здравља треба више да буде заступљена у програму образовања.

Председник Одбора, проф. др Славица Ђукић Дејановић, сматра да се анализом поменутих законских одредаба може закључити да заправо и нема колизије. Међутим, додала је да због агресивног наступа антивакциналног лобија на друштвеним мрежама, ово питање треба законски презицирати и грађанима послати поруку да имунизација није ни дијагностичка, ни терапеутска, већ превентивна медицинска мера.

Проф. др Душан Милисављевић је посетио да је Хипократ давно одвојио науку од магије и празноверја, али да упркос томе у здравству Србије и данас постоји надрилекарство. Позитивно је оценио подршку свих народних посланика активностима за законско регулисање ове материје, будући да је то у интересу наше најмлађе популације. Сматра да Министартво здравља, медицински факултети, Институт за јавно здравље Србије ''Др Милан Јовановић Батут'', Лекарска комора Србије и Српско лекарско друштво, као надлежне здравствене и научне институције, не смеју остати неме на појачану активност антивакциналног лобија. Нагласио је да је имунизација, поред бактериолошки исправне воде, спасила више живота него било која друга медицинска мера и продужила век човечанству. Сходно томе, причати негативно о вакцинама у 21. веку, опасно је по здравствено стање нације. Разуме страх родитеља јер су са свих страна засути информацијама о штетности вакцинације, те сматра да управо из тог разлога треба да се чује мишљење струке о овом проблему, у чему види и улогу Одбора. Заговорници добровољне имунизације вешто користе податке о аутизму наводећи да неке вакцине могу да доведу до ове и других болести. Међутим, нагласио је да не постоји ниједан озбиљан научни рад који то потврђује. Поменуо је и да земље у региону имају обавезну вакцинацију, као и да је у Немачкој више од 95% деце вакцинисано, уз напомену да имунизација у овој земљи није обавезна, али да је у њој развијена свест о користи вакцине. Мишљења је да они који износе тврдње о спрези фармако-лекарско-политичке мафије, треба да сносе кривичну одгворност. С тим у вези, изнео је податак да је Нишки институт за јавно здравље недавно званично објавио епидемију малих богиња и да велики број те заражене деце није био вакцинисан, те га занима ко у том случају треба да сноси одгворност. Нагласио је да у систему обавезне вакцинације, родитељи не треба да потписују пристанак на ту медицинску меру, као и да држава треба да сноси одговорност за последице вакцинције. Здравствена инспекција Министарства здравља треба да врши контролу над квалитетом тих вакцина. Изразио је жаљење што Торлак није у могућности да производи вакцине, иако има квалитетан кадар и могућност да изврши додатну контролу увозних вакцина,те је додао да то што је ова референтна установа деценијама уназад уништавана треба да буде предмет истражних органа.

Председник Одбора, проф. др Славица Ђукић Дејановић, истакла је да систем обавезне имнуизације постоји у Мађарској, Хрватској и Словенији, док у земљама на које се позивају антивакцинисти, као што су Велика Британија, Данска, Естонија, Литванија, Луксембург, Немачка, Норвешка, Финска и Шведска вакцинација није обавезна, али је обухват вакцинисаних у њима око 90 %. Стога, додала је да се и у нашој земљи родитељима може препустити одлучивање о вакцинацији, али тек када постигнемо овако висок ниво свести о овом питању.

Проф. др Милета Поскурица сматра да је парадоксално да због активности једне групе људи, који мисле мимо струке, треба бранити утврђене научне чињенице. Несхватљива му је слобода тих људи да улазе у традиционални и уврежени ситем здравства, да најваљују протесте и да уносе немир и заблуду међу грађане поводом овог питања. Подсетио је да су се људи некада радовали проналаску сваке нове вакцине, као шансе да оболели оздрави, те је додао да би било дивно када би се пронашле вакцине за многе масовне назаразне болести данашњице. Упитао је присутне шта би било да је држава имала негативан став о вакцинацији у време епидемије великих богиња. Стога, сматра да је неопходно да се чује став струке и државе о овом питању, као и то да некритичне и научно неутемељене ставове о имунизацији треба подврћи одговорности.

Прим. др сци. мед. Драган Илић, директор Института за јавно здравље Србије ''Др Милан Јовановић Батут'', представио је активности Института у промоцији имунизације и навео следеће: свим здравственим радницима, пре свега педијатрима, у овом периоду су упућена стриктна стручна методолошка упутства за поступање у ситуацијама вакцинације деце; обављени су разговори са великим бројем педијатара и указано им је на потребу да родитељима пруже праве информације; обезбеђене су потребне количине свих вакцина, уз напомену да је Институту потребна подршк овог одбора и Светске здравствене организације за набавку вакцина које се не производе у Србији. Разлог томе је чињеница да је наша земља мали потрошач, те да и поред тога што на време обави све процедуре око тендера и испоштује уговоре са произвођачима, са испорукама вакцина нашој земљи се увек касни. С тим у вези, поменуо је да су у региону покренуте иницијативе за расписивање заједничких тендера, као и податак да су земље Европске уније донеле одлуку да заједно распишу тендер за своје чланице, што је и гаранција да ће им вакцине бити правовремено достављене. Нагласио је да су медији у овом периоду позитивно реаговали на иницијативе овог одбора и у јавности пласирали афирмативне и научно-стручно утемељене информације о овој теми. Поменуо је да ће сагласно препорукама Заштитника грађанина, бити усвојене измене и допуне Правилника о имунизацији и начину заштите лековима, које ће омогућити да сва деца која су започела имунизацију петовалетном вакцином, истом и доврше имунизацију ради подједаноког третирања све деце при вакцинацији. Напоменуо је да је епидемиолошка ситуација грипа у Србији очекивана и уобичајена за овај период године. С тим у вези, поменуо је новоуспостављен систем надзора над грипом, у складу са препорукама Светске здравствене организације и Европског центра за контролу болести, који се врши на следеће начине: раним окривањем неуобичајених сигнала, популационим надзором над обољењима сличним грипу тзв. сентинел надзором, надзором над акутно-респираторним синдромом, надзором над умирањем у популацији, као и вирусолошким надзором над грипом. Додао је да све ове податке Институт на недељном нивоу доставља Светској здравственој организацији (СЗО) и Европском центру за контролу болести. Изнео је и следће податке: од почетка сезоне надзора над грипом до сада је регистровано 129.638 оболелих са клиничком сликом грипа, с тим што се у последњој недељи бележи пад оболелих у односу на претходне недеље за 30 %; укупно регистрованих, односно лабораторијски потврђених је 304 случаја обољевања од грипа; најприсутнији је вирус типа A(Х1) који је заступљен са 49%, затим A(Х3) са 36 %.; укупно је пријављено 30 смртних исхода који се могу довести у вези са грипом, забележено је 17 смртних случајева изазваних вирусом A(Х3). Навео је да је за смртне случајеве карактеристично да се ради о удруженим обљењима, о старијим особама од којих ниједна није била вакцинисана. Навео је да је Институт за ову годину обезбедио 235.000 хиљада доза вакцина против грипа за најугроженије популационе групе, од чега је искоришћено 209.623 хиљада доза, уз напомену да је то знатно више него претходних година, али да је и то далеко испод реалних потреба за овом вакцинацијом. Стога, напомиње да у наредним годинама треба повећати обухват вакцинама против грипа, пре свега за популацију особа које су у ризику: старије од 65 година, труднице и малу децу. Додао је да је вакцина била доступна на свим местима и у количинама које су у том тренутку биле захтеване.

Проф. др Зоран Радовановић, председник Лиге за имунизацију, пренео је подршку председника Српског лекарског друштва овим тематским седницама и став да би активности антивакциналног лобија требало спречити по узору на Хрватску. Наиме, Уставни суд Републике Хрватске донео је одлуку да о вакцинисању детета родитељ не одлучује самостално, и да сагласно Конвенцији УН дете има право на здравље, а друштвена заједница да буде заштићена од епидемије. Лига за имунизацију сматра да држава треба да преузме одговорност за обавезну имунизацију и да обезбеди исплату одштете родитељима кроз компензаторни фонд. Навео је праксу развијених земљама да ову одштету исплаћују и у случају када не може да се искључи узрочно-последична веза између вакцине и болести. Поводом најављеног протеста антивакциналног лобија, рекао је да лекари који предводе ову групу износе научно неосноване тврдње о вакцинацији, те је поставио питање одговорности ових људи.

Проф. др Мијомир Пелемиш, председник Републичке стручне комисије за заштиту становништва од заразних болести, сматра да овакве раправе имају велику улогу у едукацији јавности о значају вакцинације. Упозорио је на иступање неких професора медицинског факултета који у јавности говоре против вакцина. Подсетио је на тешке болести које су искорењене управо захваљујући обавезној имунизацији, као што је полијомијелитис и велике богиње. Подсетио је да милиони људи годишње умиру од маларије, те да би проналазак вакцина за ту и друге болести, као што је АИДС, спасило многе животе. Указао је на важност едукације студената медицине о имунизацији. Такође, сматра да поједине лекаре треба додатно едуковати у том смеру, као и да родитељима треба објаснити значај и корист коју деца имају од вакцине, а у циљу раста поверења у здравствени систем и смањења утицаја антивакциналног лобија.

Елвира Ковач је нагласила да је пажљиво слушала колеге народне послнике који су лекари и да је била гост у одређеним медијима где је промовисиала и ширила позитиван став о вакцинацији. Новинари су је више пута питали како се мајке у Србији најчешће информишу о вакцинацији. Изнела је да се она, као и други родитељи, најчешће информишу на интернету, затим да размењују искуства а да најређе добијају информације од педијатра. Родитељи најчешће нису довољно информисани о томе где и на који начин могу да набаве потребну вакцину, и на који начин она мора да се чува до примене. Лично је била у прилици да за своје дете купује петовалентну вакцину у другој општини и да је потом допреми у фрижидеру. Неки родитељи нису знали да вакцина која изађе из апотеке мора да се на овај начин чува, те је вакцина била неупотребљива, иако су је уз велики напор набавили у Мађарској. Истакла је и проблем боравка детета у колективу. Наиме, многи родитељи остављају болесно дете у вртић, тако да се и здрава деца брзо разболе што одлаже вакцинацију детета. Следећи проблем настаје у периоду епидемије грипа када изабрани педијатар ради само са болесном децом, те здраво дете ни тада није у могућности да прими вакцину. Апеловала је на надлежне да помогну у решавању ових проблема, као и да се пооштре услови боравка болесног детета у колективу, како би се избегло да деца која су здрава буду поново изложена инфекцијама због немарности једног дела родитеља.

Председник Савеза удружења пацијената Србије Дамјан Дамјановић је замолио народне посланике да не мењају Закон о правима пацијента без јавне расправе, имајући у виду да је исти донет у широком консензусу. Истакао је да лекари увек нагласе да је пацијент у центру њихове пажње, а то пре свега треба да значи да пацијента треба саслушати односно да је најбитнија комуникација пацијента и лекара. Апострофирао је и одговорност државе у вези са вакцинацијом, што подразумева информисање становништва преко званичних сајтова релевантних институција, како о календару вакцинације, тако и о томе када је одређена вакцина уведена, где је настала, ко је произвођач и за шта је намењена. Сматра да је седница Одбора за здравље која је одржана 23. јануара 2015. године, требало да се преноси на јавном сервису зато што је то била озбиљна дебата уз учешће релевантних стручњака, која је промовисала позитиван став о вакцинацији. Такође је оценио да постоји комуниколошки проблем између надлежних у држави и грађана са којима се не комуницира на прави начин.

Председник Одбора Славица Ђукић Дејановић је појаснила да ће се приступити изменама Закона о заштити становништва од заразних болести а не Закона о правима пацијената Истакла је да држава треба да прузме одговорност у ситуацији када лекар оцени да дете треба да прими вакцину а када и поред стручног и методолошког рада, дође до последица по здравље пацијента које су трајне и опасне по живот. Наиме, у тим ситуацијама држава мора да има одговорност и то треба уредити одредбама новог закона.

Државни секретар Министарства здравља, проф. др Берислав Векић је оценио да неке примедбе председника Савеза удружења пацијената Дамјана Дамјановића нису оправдане и да не треба сваки здравствени проблем детаљно објашњавати у медијима. Слаже се да треба појачати едукацију путем медија о темама које су од значаја за здравље становништва.

Нова директорка Лекарске коморе Србије др Весна Јовановић је прочитала саопштење Управног одбора Лекарске коморе Србије,где је наглашено да Лекарска комора најоштрије осуђује јавну кампању која се води против вакцинације и свако јавно иступање које се тиче здравља становништва државе Србије а које није утемељено на научним основама. Лекарска комора се залаже за поштовање прописа Републике Србије као што су Закон о здравственој заштити становништва од заразних болести н Правилник о имунизацији и начину заштите лековима. Обавестила је присутне да Слађана Велков, која води кампању против вакцинације није члан Лекарске коморе Србије и да се ова комора ограђује од њених изјава и активности. Такође Лекарска комора Србије ће у оквиру својих овлашћења, предузети дисциплинске мере против оних чланова Коморе који имају лиценцу а који раде против интереса здравља нације промовишући антивакцинални став.

Друга тачка дневног реда – **Разно**

Поводом ове тачке дневног реда није било предлога ни дискусије.

Седница је завршена у 12,40 часова.

 СЕКРЕТАР ПРЕДСЕДНИК

Божана Војиновић Проф. др Славица Ђукић Дејановић